ແຂວງສາລະວັນສຳເລັດການປາຖະກະຖາປະຫວັດຄວາມເປັນມາຂອງວັນແມ່ຍິງສາກົນ ( 8 ມີນາ ) ຄົບຮອບ 108 ປີ ຕິດພັນກັບການເປີດຕະຫຼາດຫັດຖະກຳ ແລະ ຜືດຜັກສະອາດ.
ໃນຕອນເຊົ້າຂອງວັນທີ 7 ມີນາ 2018 ທີ່ຜ່ານມານີ້, ທີ່ສູນພັດທະນາວິຊາຊີບສະຫະພັນແມ່ຍິງແຂວງສາລະວັນ, ໄດ້ຈັດພິທີປາຖະກະຖາປະຫັວດຄວາມເປັນມາຂອງວັນແມ່ຍິງສາກົນ(8 ມີນາ 1910 – 8 ມີນາ 2018) ຄົບຮອບ 108 ປີ ຕິດພັນກັບການເປີດຕະຫຼາດຫັດຖະກຳ ແລະ ພືກຜັກສະອາດ, ໂດຍໃຫ້ກຽດເປັນປະທານຮ່ວມຂອງທ່ານ ວິຊຽນ ນະວິກຸນ ກຳມະການປະຈຳພັກແຂວງ, ຮອງເຈົ້າແຂວງໆ ສາລະວັນ ແລະ ທ່ານ ນາງ ບຸນທະວີ ດວງລາສີ ຄະນະບໍລິຫານງານສູນກາງສະຫະພັນແມ່ຍິງລາວ, ກຳມະການປະຈຳພັກແຂວງ, ປະທານສະຫະພັນແມ່ຍິງແຂວງ, ມີບັນດາທ່ານກຳມະການປະຈຳພັກແຂວງ, ຮອງເຈົ້າແຂວງ, ກຳມະການພັກແຂວງ, ຫົວໜ້າພະແນກການ, ຮອງພະແນກການ – ອົງການທຽບເທົ່າອ້ອມຂ້າງແຂວງ, ຄອບຄົວການນຳຂັ້ນແຂວງ ແລະ ຄະນະບໍລິຫານງານສະຫະພັນແມ່ຍິງແຂວງ ຕະຫຼອດຮອດສະມາຊິກສະຫະພັນແມ່ຍິງອ້ອມຂ້າງແຂວງ ເຂົ້າຮ່ວມຢ່າງຫຼວງຫຼາຍ. ໃນໂອກາດນີ້ ທ່ານ ນາງ ບຸນທະວີ ດວງລາສີ ຄະນະບໍລິຫານງານສູນກາງສະຫະພັນແມ່ຍິງລາວ, ກຳມະການປະຈຳພັກແຂວງ, ປະທານສະຫະພັນແມ່ຍິງແຂວງ. ກໍໄດ້ເລົ່າຄືນປະຫວັດຄວາມເປັນມາຂອງການສ້າງຕັ້ງວັນແມ່ຍິງສາກົນທີ 8 ມິນາ 1910 ເຖີງປັດຈຸບັນ ເຊິ່ງທ່ານໄດ້ຍົກໃຫ້ເຫັນການຕໍ່ສູ້ປົດປ່ອຍຕົນເອງຂອງກຳມະກອນເພດຍິງ ເພື່ອໃຫ້ຫຼຸດພົ້ນອອກຈາກການກົດຂີ່ຂູດຮີດຂອງພວກນາຍທຶນ, ທວງເອົາສິດຜົນປະໂຫຍດອັນເປັນທຳ ແລະ ສິດສະເໜີພາບລະຫວ່າງຍິງ – ຊາຍ ໃນການອອກແຮງງານຂອງກຳມະການກອນໃນທົ່ວໂລກ, ພາຍໃຕ້ຄຳຂວັນ:“ ຜູ້ໜື່ງເຮັດວຽກມື້ລະ 8 ຊົ່ວໂມງ, ແມ່ຍິງ ແລະ ຜູ້ຊາຍ ເຮັດວຽກຄືກັນ ຕ້ອງໄດ້ຮັບເງິນເດືອນເທົ່າກັນ, ຕ້ອງມີລະບອບປ້ອງກັນສຸກຂະພາບຂອງແມ່ຍິງ ແລະ ເດັກນ້ອຍ, ຕ້ານສົງຄາມຮຸກຮານ, ປົກປັກຮັກສາສັນຕິພາບຂອງໂລກ’’.
ຈາກນັ້ນ, ທ່ານວິຊຽນ ນະວິກຸນ ກຳມະການປະຈຳພັກແຂວງ, ຮອງເຈົ້າແຂວງໆ ສາລະວັນ ກໍໄດ້ກ່າວເປີດຕະຫຼາດຫັດຖະກຳ ແລະ ພືດຜັກສະອາດ ຢ່າງເປັນທາງການ, ເຊິ່ງແມ່ນກິດຈະກຳໜື່ງຂອງໂຄງການພັດທະນາຊຸມຊົນແບບມີສ່ວນຮ່ວມ ແລະ ຍືນຍົງ ທີ່ໄດ້ຮັບທຶນສະໜັບສະໜູນ ຈາກລັດຖະບານປະເທດເກົາຫຼີ ໂດຍຜ່ານອົງການສະຫະປະຊາຊາດເພື່ອການພັດທະນາ ແລະ ສູນສະຫະ ພັນແມ່ຍິງລາວ ສຳລັບແຂວງສາລະວັນ ແມ່ນໄດ້ຈັດຕັ້ງປະຕິບັດຢູ່ໃນ 10 ບ້ານ ຂອງ 3 ຕົວເມືອງຄື: ເລົ່າງາມ, ຕະໂອ້ຍ ແລະ ວາປີ, ຕະຫຼາດດັ່ງກ່າວແມ່ນຈະໄດ້ເປີດໃນທຸກໆ ວັນພຸດຂອງອາທິດ, ເລີ່ມແຕ່ເວລາ 5:30ໂມງເຊົ້າເປັນຕົ້ນໄປ.